ใส่ใจในรายละเอียด
เมื่อวานนี้ได้แนะนำคุณผู้อ่านให้ใช้เวลาสักเล็กน้อยในการตรวจสอบบัตรเครดิตที่ได้นำไปใช้ในร้านค้าต่างๆ วันนี้ก็จะขอเตืือนในสิ่งที่คุณผู้อ่านหลายท่าน รวมทั้งตัวผู้เขียนเองก็เคยละเลยไม่ทำ จนเมื่อเกิดปัญหาขึ้นแล้ว ถึงได้คิดที่จะทำคือ การตรวจสอบสลิปบัตรเครดิตที่ไปรูดซื้อสินค้า ว่าตัวเลขที่ปรากฏนั้นตรงกับราคาสินค้าและบริการที่เราซื้อหรือไม่
11 ก.พ. 2558

เมื่อวานนี้ได้แนะนำคุณผู้อ่านให้ใช้เวลาสักเล็กน้อยในการตรวจสอบบัตรเครดิตที่ได้นำไปใช้ในร้านค้าต่างๆ วันนี้ก็จะขอเตืือนในสิ่งที่คุณผู้อ่านหลายท่าน รวมทั้งตัวผู้เขียนเองก็เคยละเลยไม่ทำ จนเมื่อเกิดปัญหาขึ้นแล้ว ถึงได้คิดที่จะทำคือ การตรวจสอบสลิปบัตรเครดิตที่ไปรูดซื้อสินค้า ว่าตัวเลขที่ปรากฏนั้นตรงกับราคาสินค้าและบริการที่เราซื้อหรือไม่
การตรวจสอบยอดการใช้จ่ายเป็นเรื่องของเราเอง ควรจะทักท้วงตรงจุดที่ชำระค่าสินค้าและบริการ มาทักท้วงเอาเมื่อธนาคารส่งรายการเรียกเก็บเงินมาให้บางครั้งท่านอาจไม่มีข้อโต้แย้ง หรือเหตุผลที่โต้แย้งอาจจะไม่มีหลักฐานเพียงพอที่จะต่อสู้กับเจ้าหนี้ และอาจจะต้องเสียเงินโดยใช่เหตุในที่สุด 
โอกาสที่คุณผู้อ่านจะงง จากตัวเลขสลิปบัตรเครดิตที่รูดชำระค่าสินค้าคือ หากใช้สิทธิประโยชน์จากบัตรเครดิตนำคะแนนมาหักเป็นส่วนลดราคาสินค้า บางครั้งราคาสินค้าลดจากเคาน์เตอร์ 20-30%  และใช้คะแนนจากบัตรเครดิตลดเพิ่ม บางท่านใช้บัตรของขวัญลดราคาสินค้าสมทบเข้าไปอีก เมื่อชำระค่าสินค้าเสร็จจะมียอดในใบเสร็จหลายยอด ดังนั้นต้องใช้เวลาดูนานหน่อย หากสงสัยก็ให้ถามพนักงานขายได้เลยว่า ยอดไหนเป็นยอดชำระจริง และตรงกับยอดในสลิปชำระเงินจากบัตรเครดิตหรือไม่
หากซื้อสินค้าออนไลน์ ก่อนจะกดคำสั่งชำระเงิน เราก็จะต้องดูตัวเลขจำนวนเงินตามราคาสินค้าที่ซื้อให้ถี่ถ้วนว่าตัวเลขถูกต้องหรือไม่ ดูซ้ำในกรณีไม่แน่ใจ จนมั่นใจแล้วก็กดคำสั่งชำระเงินได้ ซึ่งจะช่วยทำให้โอกาสผิดพลาดมีน้อยลง
นอกจากนี้ หากท่านเป็นคนไม่ชอบเก็บสลิปบัตรเครดิตในกระเป๋าสตางค์ ก็แนะนำให้แยกสลิปเก็บไว้ที่ใดที่หนึ่งในบ้าน หรือที่ทำงาน เพื่อไว้ใช้ตรวจสอบเมื่อรายการเรียกเก็บเงินบัตรเครดิตจากธนาคารมาเก็บ ไม่ควรจะทิ้งเพราะคิดว่าจำได้ ในกรณีที่มีปัญหาจำเป็นต้องนำใบรายการมายืนยัน
ความผิดพลาดจากการละเลยความใส่ใจในรายละเอียดนี้ มีให้เห็นเป็นระยะ บทเรียนของคนอื่นสามารถนำมาใช้เตือนใจเรา ไม่ให้เผชิญปัญหาเดียวกันได้ 
อย่างไรก็ดี เมื่อเจ้าของบัตรใส่ใจดูแลความเสี่ยงของตัวเองแล้ว ร้านค้าก็ควรจะใส่ใจในการรักษาความปลอดภัยในการใช้จ่ายให้ลูกค้าเช่นกัน
(อ่านต่อวันพรุ่งนี้)